b'\n_START_ARTICLE_\nKongsmoen\n_START_PARAGRAPH_\nKongsmoen er ei bygd i H\xc3\xb8ylandet kommune i Tr\xc3\xb8ndelag. Den ligger p\xc3\xa5 sletten (botnen) innerst i fjorden Innerfolda. Viktigste n\xc3\xa6ringsvei er jordbruk. _NEWLINE_Kongsmoen er den nordligste bygda i H\xc3\xb8ylandet kommune, og var fram til kommunereformen i 1964 en del av Foldereid kommune. Fra 1950 opplevde Kongsmoen befolknings\xc3\xb8kning og oppblomstring som en f\xc3\xb8lge av utskipningen av kobbermalm fra Skorovass Gruver.  Malmen ble skipet ut fra kai p\xc3\xa5 Kongsmoen etter at den var fraktet med taubane ca. 40 km over fjellet fra Skorovatn i Namsskogan kommune. Utvinningen fra Skorovatn ble avsluttet ca. 1980, og dermed ble ogs\xc3\xa5 utskipningen av malm fra kai ved Kongsmoen nedlagt. _NEWLINE_\xc2\xabKongsmosongen\xc2\xbb ble skrevet i 1948 av Magda Fuglstad.'